ས་སྐྱོང་བསྟན་པ་ཚེ་རིང་དགུང་གྲངས་ང་གཉིས་སུ་ཕེབས་སྐབས་སི་ཏུ་ཆོས་ཀྱི་འབྱུང་གནས་ཀྱིས་སྐུལ་མ་ནན་ཏན་གནང་བ་ལྟར་རབ་བྱུང་བཅུ་གཉིས་པའི་ས་བྱ་ལོ་སྟེ་དཔལ་ལྷུན་གྲུབ་སྟེང་གི་ཆོས་གྲྭ་ཆེན་པོར་རྒྱལ་བའི་བཀའ་འགྱུར་དངོས་སུ་བཞེངས་རྒྱུའི་ཐུགས་ཐག་བཅད་ནས་ཟླ་བ་བདུན་ཙམ་རིང་གྲ་སྒྲིག་ལེགས་པར་བྱས་པ་བརྒྱུད་ཕྱི་ལོ་༡༧༢༩ལོའི་ཧོར་ཟླ་༧པའི་ཚེས་༦ཉིན་དངོས་སུ་ལས་འགོ་བཙུགས་པ་དང་ཞྭ་དམར་བ་སྐུ་ཕྲེང་དྲུག་པ་དང་མཁས་བཙུན་བཀྲ་ཤིས་དབང་ཕྱུག་སོགས་ཀྱིས་ཕྱིང་དབར་སྟག་རྩེའི་ཕོ་བྲང་དུ་བཞུགས་པའི་བཀའ་འགྱུར་ཏེ་ཕྱིས་སུ་ལི་ཐང་དུ་བཞུགས་པ་དེའི་པར་མ་གཞིར་བྱས་པའི་ཐོག་ཨ་གཉན་པའི་ཐུགས་དམ་རྟེན་གྱི་བཀའ་འགྱུར་ཤིན་ཏུ་དག་པ་དང་།ཚལ་པར་བཀའ་འགྱུར།རྒྱལ་རྩེ་ཐེམ་སྤང་མ།སྣར་ཐང་བཀའ་འགྱུར།དེ་བཞིན་དཀར་ཆག་ཕང་ཐང་མ་དང་དཀར་ཆག་ལྡན་དཀར་མ་སོགས་དཔེ་རྒྱུན་རྙིང་པ་ཁུངས་བཙན་འགའ་ཞིག་གོ་བསྡུར་བྱས་ནས་རིག་པ་སྨྲ་བའི་བློ་གསལ་བ་དུ་མས་གསར་བཞེངས་ཀྱི་དབུ་བཙུགས་ཤིང་།ཐོག་མར་པར་གཞི་འབྲི་མཁན་མང་དུ་བསགས་ནས་ཁྱུང་པོ་གཡུ་ཁྲིའི་ཡིག་འབྲུའི་ཐིག་ཚད་དང་རོང་པོ་བས་ལྷན་ཐབས་མཛད་པ་ལྟར་ཡིག་འབྲུའི་ཁྱད་ཆོས་བཞི་བཅུའི་མཚན་ཉིད་ཚང་ངེས་སྦྱོང་དུ་བཅུག་པའི་ནང་ནས་ཤིན་ཏུ་མཁས་པའི་བྲིས་པ་མི་གྲངས་དྲུག་ཅུ་རེ་ལྔས་པར་གཞི་བྲིས་པ་དང་།སི་ཏུ་ཆོས་ཀྱི་འབྱུང་གནས་ཀྱིས་དབུ་མཛད་པའི་ཞུ་དག་མཁན་པོ་རྣམས་ནས་ལན་བཞི་བཞིར་བསྡུར་ཏེ་ཡོངས་སུ་དག་པར་མཛད།པར་རྐོ་བ་ཆིག་སྟོང་ཙམ་གྱི་ནང་ནས་མཁས་ཤོས་བཞི་བརྒྱ་ལྷག་ཙམ་ལ་སླ་བཅོས་དང་མགྱོགས་ཐལ་དུ་མི་ཤོར་ཆེད་མི་རེས་བརྐོ་རྒྱུའི་པར་གྲངས་གཏན་འཁེལ་གྱི་བཀའ་ཁྲིམས་བསྡམས་ནས་གཟབ་པར་བརྐོས།པར་ཤིང་དང་སྣག་ཤོག་བཟོ་མཁན་དང་།ཡིག་མཁན་དང་ཞུ་དག་པ།གཡོག་མཁན་བཅས་མི་གྲངས་བརྒྱ་ལ་ཉེ་བས་ལོ་ལྔའི་ནང་བརྩོན་པ་ཧུར་བསྐྱེད་ཀྱིས་ལེགས་པར་བསྒྲུབས་པ་དང་རབ་གནས་ཀྱི་ཆོ་ག་ལན་གྲངས་དུ་མ་བྱས་ཏེ་བཞུགས་སུ་གསོལ།དེ་མིན་འཕགས་བོད་པཎ་གྲུབ་རྣམས་ཀྱིས་བརྩམས་ཤིང་སྒྱུར་བའི་བསྟན་བཅོས་སྒྱུར་རོ་ཅོག་མཚལ་པར་པོ་ཏི་ཉི་ཤུ་ཙམ་དང་དེ་མིན་རྣམ་ཐར་མང་པོའང་གསར་བཞེངས་མཛད།ཕྱིས་ས་སྐྱོང་ཉིད་དགོངས་པ་རྫོགས་རྗེས་རིགས་སྲས་བླ་ཆེན་ཀུན་དགའ་འཕྲིན་ལས་རྒྱ་མཚོས་ཡབ་རྗེའི་མཛད་པའི་འཕྲོ་མཐུད་ནས་བསྟན་འགྱུར་གྱི་མ་ཕྱི་སྔར་སྡེ་སྲིད་སངས་རྒྱས་རྒྱ་མཚོས་བཞེངས་པའི་འཕྱོངས་རྒྱས་ཕྱིང་དབར་སྟག་རྩེའི་ཕོ་བྲང་དུ་ཞ་ལུ་གསེར་ཁང་གི་བསྟན་འགྱུར་ལས་མཆེད་པའི་སེར་འབྲས་སོགས་སུ་ཞུགས་པའི་ཕྱི་མོ་རྣམས་གཅིག་ཏུ་བསྡུས་པ་དང་དེར་མ་ཞུགས་པའི་གསར་སྒྱུར་མདོ་སྔགས་རིག་གནས་དཔེ་རྙིང་ཁུངས་བཙུན་གྲངས་བདུན་བརྒྱ་བརྒྱད་ཅུ་ཙམ་བསྣན་པའི་ཆོས་ཀྱི་རྣམས་གྲངས་བཞི་སྟོང་ཉིས་བརྒྱ་དགུ་བཅུ་ཙམ་བསགས་པ་རྣམས་གངས་ལྗོངས་ཀྱི་མཁས་མཆོག་རྣམས་བསྡུས་ཏེ་ནན་ཞུས་བྱས་པ་དེ་དཔེ་བྱས་པའི་ཐོག་ཀུན་མཁྱེན་སི་ཏུ་ཆོས་ཀྱི་འབྱུང་གནས་ཀྱིས་བཞེངས་པའི་དཔེ་དང་སྒ་ཨ་གཉན་དམ་པའི་རིགས་དབོན་གྱིས་བཞེངས་པའི་དཔེ།ཀརྨ་པའི་ཐུགས་དམ་རྟེན་བསྟན་པ་ཚེ་རིང་ལ་གནང་བའི་དཔེ་དང་ས་སྐྱོང་རང་ཉིད་ཀྱིས་བཞེངས་པའི་དཔེ།དེ་བཞིན་བྱམས་ཆོས་སྡེ་ལྔ་སོགས་པར་མ་ཁུངས་དག་གང་སྦྱོར་རྣམས་བསྡུས་ནས་མ་དཔེ་བྱས་པ་དང་ཞུས་ཆེན་མ་ཧཱ་པཎྜི་ཏ་ཚུལ་ཁྲིམས་རིན་ཆེན་གྱིས་ཞུ་དག་དང་ཞིབ་བསྡུར་ལན་མང་བྱས་ཏེ་ཡིད་རྟོན་རུང་བའི་དཔེ་ལ་རང་ཡུལ་དང་ས་གནས་གཞན་གྱི་བྲིས་པ་མཁས་ཅན་བརྒྱད་ཅུས་དབྱར་ངོ་གསུམ་དང་ཡང་མི་གྲངས་ཉེར་ལྔས་དབྱར་ངོ་གཉིས་བཅས་ལོ་ལྔ་ཙམ་ནས་པར་གཞི་གྲུབ་རྗེས་པར་བརྐོ་ཤིན་ཏུ་མཁས་པའི་མི་ལྔ་བརྒྱས་ལོ་ངོ་དྲུག་གི་རིང་ལེགས་གྲུབ་བྱུང་བའི་ཐོག་ཞུ་དག་ལན་བཞི་བྱས་ཏེ་རབ་བྱུང་བཅུ་གཉིས་པའི་ཆུ་ཁྱི་ལོ་སྟེ་ཕྱི་ལོ་༡༧༤༢ལོའི་གནམ་ལོ་གསར་དུ་ཚེས་པའི་སྐབས་སུ་བསྟན་འགྱུར་པོད་ཉིས་བརྒྱ་བཅུ་གསུམ་གྱི་ཤིང་པར་བརྐོས་ཟིན་ནས་འཛམ་གླིང་ཐོག་འགྲན་ཟླ་དང་བྲལ་བའི་སྡེ་དགེའི་བཀའ་བསྟན་རིན་པོ་ཆེའི་གསུང་པར་ཡིད་རྟོན་ཆོག་པ་དེ་ཉིད་གྲུབ་པ་མ་ཟད་མ་ནི་བཀའ་འབུམ་དང་།རྒྱལ་རབས་གསལ་བའི་མེ་ལོང་།པདྨ་བཀའ་ཐང་སོགས་གསུང་རབ་དང་།ལོ་རྒྱུས།སྨན་གཞུང་ལ་སོགས་པ་མང་དུ་བཞེངས་ཡོད་པ་རེད།